LIGJ
Nr. 85/2019

PËR DISA NDRYSHIME DHE SHTESA NË LIGJIN NR. 92/2014 “PËR TATIMIN MBI VLERËN E SHTUAR NË REPUBLIKËN E SHQIPËRISË”, TË NDRYSHUAR

Në mbështetje të neneve 78, 83, pika 1, dhe 155 të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 92/2014 “Për tatimin mbi vlerën e shtuar në Republikën e Shqipërisë”, të ndryshuar, bëhen ndryshimet dhe shtesat e mëposhtme:

Neni 1

Në nenin 49, pika 7 ndryshohet si më poshtë:
“7. Shkalla e reduktuar e tatimit mbi vlerën e shtuar, e cila aplikohet për furnizimin e mjeteve të transportit publik tё licencuar të udhëtarëve me autobus me nëntë plus një vende ose më shumë, vetëm me motor elektrik, është 6 për qind.”.

Neni 2

Në nenin 51, pas shkronjës “o” shtohet shkronja “p” me këtë përmbajtje:
“p) furnizimi i automjeteve vetëm me motor elektrik, të reja, me zero km e që nuk janë regjistruar më parë për qarkullim në asnjë shtet tjetër, përveç atyre të përcaktuara në pikën 7, të nenit 49, të ligjit.”.

Neni 3

Në nenin 53, pas shkronjës “k” shtohen shkronjat “l” dhe “ll” me këtë përmbajtje. 
“l) furnizimi i procesit të ndërtimit nga ndërtuesit subjekte të rindërtimit, brenda programit të rindërtimit, të autorizuar nga Drejtori i Përgjithshëm i Tatimeve, për rastet e shpalljes së “gjendjes së fatkeqësisë natyrore”, përgjatë periudhës së rindërtimit, sipas përcaktimeve të  legjislacionit për rindërtimin.   Me vendim të Këshillit të Ministrave përcaktohen procedurat për lëshimin e autorizimit, si dhe mënyra e zbatimit të kësaj shkronje;
ll) furnizimi i shërbimeve dhe mallrave i kryer direkt për ndërtuesit subjekte të rindërtimit, brenda programit të rindërtimit, që përdoren prej tyre për procesin e ndërtimit për rastet e shpalljes së “gjendjes së fatkeqësisë natyrore”, përgjatë periudhës së rindërtimit, sipas përcaktimeve të legjislacionit për rindërtimin, të autorizuar nga Drejtori i Përgjithshëm i Tatimeve. Përjashtimi nga TVSH-ja duhet të reflektohet në çmimin e shitjes së këtyre mallrave dhe shërbimeve, furnizime të cilat duhet të jenë dukshëm me çmime me të ulëta se furnizimet e ngjashme për raste të tjera jo për qëllime të fatkeqësisë natyrore. Asnjë përjashtim nuk akordohet për furnizuesit e mallrave ose shërbimeve që nuk furnizojnë direkt ndërtuesit e autorizuar. Me vendim të Këshillit të Ministrave përcaktohen  procedurat për lëshimin e autorizimit, si dhe mënyra e zbatimit të kësaj shkronje.”.  


Neni 4

Në nenin 56, pika 28, përcaktimi “përjashtuar materialet dhe pajisjet e importuara për këtë qëllim nga organe shtetërore për rastet e shpalljes së “gjendjes së fatkeqësisë natyrore” brenda afatit të përcaktuar” zëvendësohet me përcaktimin “përjashtuar materialet, pajisjet, ndërtesat e parafabrikuara, të importuara për këtë qëllim nga organe shtetërore, organizatat bamirëse dhe filantropike për rastet e shpalljes së “gjendjes së fatkeqësisë natyrore”, brenda programit të rindërtimit. Me vendim të Këshillit të Ministrave përcaktohet mënyra e zbatimit të kësaj dispozite”.

Neni 5

Në nenin 58, pika 2, paragrafi i fundit, fjalët “ e shoqëruar me kuponin tatimor, që vërteton pagesën e kryer,” hiqen. 

Neni 6

Në nenin 95, shkronja “b”, fjalët “në një format elektronik” zëvendësohen me fjalët “në formatin elektronik, sipas legjislacionit në fuqi  për faturën dhe sistemin e monitorimit të qarkullimit”. 

Neni 7

Në nenin 96, pika 1 ndryshohet si më poshtë:
“1. Faturimi kryhet sipas rregullave të përcaktuara në këtë seksion dhe në legjislacionin në fuqi  për faturën dhe sistemin e monitorimit të qarkullimit për të gjitha furnizimet e mallrave dhe të shërbimeve, vendi i të cilave, sipas dispozitave të kreut IV, të këtij ligji, është në Republikën e Shqipërisë.”.

Neni 8

Në nenin 97, pika 2, fjalia e fundit ndryshohet si më poshtë: 
“Dokumentimi i këtyre transaksioneve bëhet siç përcaktohet nga autoritetet që mbikëqyrin këto lloj veprimtarish, në marrëveshje me autoritetin tatimor dhe duhet të përmbajë, të paktën, informacionin e mëposhtëm:
a) datën e lëshimit;
b) identifikimin e personit të tatueshëm, që furnizon mallrat dhe shërbimet;
c) identifikimin e mallrave dhe të shërbimeve të furnizuara.”.

Neni 9

Neni 98 ndryshohet si më poshtë:

“Neni 98
Të tjera përcaktime mbi faturimin

Përveç sa përcaktohet në nenin 97, personi i tatueshëm duhet të sigurohet për lëshimin e faturës për çdo furnizim tjetër të mallrave ose shërbimeve, pavarësisht vlerës së furnizimit, në përputhje me legjislacionin në fuqi për faturën dhe sistemin e monitorimit të qarkullimit.”.


Neni 10

Në nenin 99, pika 2, fjalët “jo më vonë se data 14” zëvendësohen me fjalët “jo më vonë se data 10”.

Neni 11

Në nenin 101 bëhen këto ndryshime dhe shtesa: 
1. Shkronja “a” ndryshohet si më poshtë: 
“a) datën, vendin dhe kohën e lëshimit të faturës.”.
2. Shkronja “b” ndryshohet si më poshtë:  
“b) numrin e faturës, siç përcaktohet në legjislacionin në fuqi për faturën dhe sistemin për monitorimin e qarkullimit.”.
3. Pas shkronjës “nj” shtohen paragrafët me këtë përmbajtje:
“Fatura, përveç informacionit të përcaktuar në shkronjat “a” deri në “nj”, të këtij neni, duhet të përmbajë edhe elemente të tjera, sipas përcaktimit në legjislacionin në fuqi për faturën dhe sistemin e monitorimit të qarkullimit.
Dokumentet e përcaktuara në nënndarjet “i” dhe “ii”, të shkronjës “c”, të nenit 95, të këtij ligji, përveç informacionit të përcaktuar në nenin 101, duhet të përmbajnë referencat e faturës fillestare përkatëse dhe detajet specifike që ato korrigjojnë.”.

Neni 12

Neni 102 shfuqizohet. 

Neni 13

Neni 104 ndryshohet si më poshtë: 

“Neni 104
Mënyra e lëshimit dhe e dërgimit të faturave 

Faturat tatimore dhe dokumentet e tjera, të lëshuara sipas këtij ligji, mund të vihen në dispozicion në letër ose në formë elektronike, siç përcaktohet në legjislacionin në fuqi për faturën dhe sistemin e monitorimit të qarkullimit.”.

Neni 14

Neni 105 ndryshohet si më poshtë:

“Neni 105
Kriteret e dërgimit dhe të lëshimit të faturave 

Vërtetësia e origjinës, integriteti i përmbajtjes dhe lexueshmëria e një fature, qoftë kjo në letër apo në formë elektronike, duhet të garantohen në përputhje me përcaktimet e legjislacionit në fuqi për faturën dhe sistemin e monitorimit të qarkullimit, duke filluar nga momenti i lëshimit të saj deri në përfundimin e periudhës së ruajtjes së faturës.”.





Neni 15

Në nenin 106 bëhen ndryshimi dhe shtesa si më poshtë:
1. Në pikën 3, fjalët “në të cilin parashikohet edhe dërgimi në rrugë elektronike” hiqen.
2. Pas pikës 3 shtohet pika 4 me këtë përmbajtje:
“4. Deklarata e TVSH-së, e bërë sipas pikës 1, të këtij neni, do të krijohet automatikisht nga autoriteti tatimor, bazuar në informacionin në librin e blerjes dhe në librin e shitjes. Personi i tatueshëm duhet të kontrollojë të dhënat në atë deklaratë, t’i ndryshojë ose t’i plotësojë ato, nëse është e nevojshme, në përputhje me librin e blerjes dhe të shitjes, të konfirmojë saktësinë dhe plotësinë e tyre, duke përdorur shërbimin elektronik të autoritetit tatimor, dhe ta dorëzojë atë brenda afatit të përcaktuar në nenin 107 të këtij ligji.”.

Neni 16

Në nenin 109, pika 2, në fund të fjalisë së parë shtohen fjalët “në përputhje me legjislacionin në fuqi për faturën dhe sistemin e monitorimit të qarkullimit.”.

Neni 17

Në nenin 110, pika 1, paragrafi i dytë ndryshohet si më poshtë: 
“Këta persona, për faturimin i nënshtrohen dispozitave të legjislacionit në fuqi  për faturën dhe sistemin e monitorimit të qarkullimit.”.

Neni 18

Në nenin 157, pika 2 shfuqizohet.

Neni 19
Dispozitë kalimtare
 
Në periudhën kalimtare, nga data e hyrjes në fuqi të këtij ligji deri në fillimin e efekteve të dispozitave lidhur me përdorimin e detyrueshëm të faturave elektronike, siç përcaktohet në legjislacionin për faturën dhe sistemin e monitorimit të qarkullimit, personi i tatueshëm, për transaksione pa para në dorë me personin tjetër të tatueshëm dhe personin juridik të patatueshëm duhet:
a) të lëshojë fatura tatimore me përmbajtjen dhe në formatin, në përputhje me nenet 101 dhe 104, të ligjit për tatimin mbi vlerën e shtuar në Republikën e Shqipërisë deri në datën e fillimit të efekteve të neneve 11 dhe 13 të këtij ligji; 
b) të dorëzojë deklaratën e TVSH-së, në përputhje me nenin 106, të ligjit për tatimin mbi vlerën e shtuar në Republikën e Shqipërisë, deri në datën e fillimit të efekteve të nenit 15 të këtij ligji; 
c) të dorëzojë librin e blerjeve dhe librin e shitjeve, në përputhje me nenin 109, të ligjit për tatimin mbi vlerën e shtuar në Republikën e Shqipërisë, deri në datën e fillimit të efekteve të nenit 16, të këtij ligji. 

Neni 20
Hyrja në fuqi

Ky ligj hyn në fuqi 15 ditë pas botimit në Fletoren Zyrtare, me përjashtim të neneve 5, 6, 7, 8, 9, 11, 12, 13, 14, 15, 16, 17 dhe 18, të këtij ligji, të cilat i fillojnë efektet respektivisht në të njëjtën kohë me afatet e përcaktuara në legjislacionin për faturën dhe sistemin e monitorimit të qarkullimit.

Miratuar në datën 18.12.2019

